Meddelelse fra EFTA-Tilsynsmyndigheden i henhold til artikel 4, stk. 1, litra a), i den retsakt, der omtales i punkt 64a i bilag XIII til EØS-aftalen (Rådets forordning (EØF) nr. 2408/92 af 23. juli 1992 om EF-luftfartsselskabers adgang til luftruter inden for Fællesskabet)

Indførelse af forpligtelse til offentlig tjeneste for så vidt angår ruteflyvning på strækningen Fagernes-Oslo

(2001/C 242/11)

1. INDLEDNING

I henhold til artikel 4, stk. 1, litra a), i Rådets forordning (EØF) nr. 2408/92 af 23. juli 1992 om EF-luftfartsselskabers adgang til luftruter indenfor Fællesskabet (http://europa.eu.int/eur-lex/en/lif/dat/en_392R2408.html) har Norge besluttet pr. 1. april 2002 at indføre en ny forpligtelse til offentlig tjeneste for så vidt angår ruteflyvning på strækningen:

Fagernes-Oslo.

2. FORPLIGTELSEN TIL OFFENTLIG TJENESTE OMFATTER FØLGENDE

2.1. Hyppighed, pladskapacitet, ruteføring og fartplaner

Kravene gælder året rundt. Forpligtelsen omfatter flyvning i begge retninger alle dage, undtagen lørdag.

Hyppighed

- Mindst to daglige returflyninger fra mandag til fredag og mindst én returflyvning søndag.

Pladskapacitet

- Der skal tilbydes mindst 150 pladser mandag til fredag kombineret og mindst 15 pladser søndag i begge retninger.

- Hvis antallet af solgte pladser i perioden 1. januar til 30. juni eller 1. august til 30. november udgør over 70 % af det tilbudte antal pladser, skal luftfartsselskabet øge pladskapaciteten i overensstemmelse med de bestemmelser, der er fastsat af Norges ministerium for transport og kommunikation, og som findes i bilaget til denne meddelelse.

- Hvis antallet af solgte pladser i perioden 1. januar til 30. juni eller 1. august til 30. november udgør under 35 % af det tilbudte antal pladser, kan luftfartsselskabet reducere pladskapaciteten i overensstemmelse med de bestemmelser, der er fastsat af ministeriet for transport og kommunikation, og som findes i bilaget til denne meddelelse.

Ruteføring

- Flyvningerne skal foregå uden mellemlanding.

Fartplaner

Der skal tages hensyn til den offentlige efterspørgsel efter lufttransport.

Følgende betingelser gælder i øvrigt for flyvninger mandag til fredag:

- afgang fra Fagernes senest kl. 8.00 og mellem kl. 16.00 og 17.00

- afgang fra Oslo mellem kl. 9.00 og 9.45 og mellem kl. 17.00 og 18.00.

2.2. Flykategori

De anvendte fly skal være godkendt til mindst 15 passagerer.

Luftfartsselskabernes opmærksomhed henledes især på de tekniske og driftsmæssige betingelser, der gælder for lufthavnene. Yderligere oplysninger fås ved henvendelse til: Luftfartstilsynet (Civil Aviation Authority), Postboks 8050 Dep., N - 0031 Oslo, tlf. (47) 23 31 78 00.

2.3. Billetpriser

- Basisprisen for en enkeltbillet (fuldt fleksibel) må i driftsåret 1. april 2002 til 31. marts 2003 ikke ovestige 755 NOK, eksklusive moms og afgiften på lufttransport af passagerer (http://www.toll.no/regelverk/avgiftsrundskriv/).

- Luftfartsselskabet skal overholde de til enhver tid gældende aftaler om indenrigsflyvninger og skal tilbyde alle rabatter, som indgår i disse aftaler.

- Rabat af sociale grunde skal tilbydes i henhold til gældende praksis.

2.4. Kontinuitet

Antallet af flyvninger, der annulleres af årsager, som direkte kan tilskrives luftfartsselskabet, må ikke overskride 1,5 % af de planlagte flyvninger på årsbasis.

2.5. Samarbejdsaftaler

Efter en udbudsprocedure, der begrænser adgangen til ruten Fagernes-Oslo til et enkelt luftfartsselskab, gælder følgende betingelser:

Billetpriser

- Alle tilslutningsbilletter til/fra andre flyruter skal tilbydes på lige vilkår for alle luftfartsselskaber. Tilslutningsbilletter til/fra andre flyruter, som opretholdes af tilbudsgiver, er undtaget denne bestemmelse, forudsat at billetprisen udgør højst 40 % af en fuldt fleksibel billetpris.

- Der kan hverken optjenes eller indløses bonuspoint fra bonusordninger.

Transferbetingelser

- Alle betingelser, der stilles af luftfartsselskabet i forbindelse med transfer af passagerer til eller fra andre luftfartsselskabers ruter, herunder tilslutningstider og gennemgående check-in af billetter og bagage, bør være objektive og ikke-diskriminerende.

3. ANDET

Denne forpligtelse til offentlig tjeneste erstatter forpligtelsen for strækningen Fagernes-Oslo, som blev offentliggjort i De Europæiske Fællesskabers Tidende C 340 af 27. november 1999.

4. Yderligere oplysninger fås ved henvendelse til: Ministeriet for Transport og Kommunikation Postboks 8010 Dep. N - 0030 Oslo Tel. (47) 22 24 82 41, Fax (47) 22 24 95 72.

Disse oplysninger fås også på følgende websted:

http://www.odin.dep.no/sd/engelsk/aktuelt/tenders/index-b-n-a.html

BILAG

TIL MEDDELSEN OM INDFØRELSE AF FORPLIGTELSE TIL OFFENTLIG TJENESTE FOR SÅ VIDT ANGÅR RUTEFLYVNING PÅ STRÆKNINGEN Fagernes-Oslo

JUSTERING AF PRODUKTION/TILBUDTE PLADSER - PRODUKTIONSJUSTERINGSKLAUSUL

1. Formålet med produktionsjusteringsklausulen

Formålet med produktionsjusteringsklausulen er at sikre, at luftfartsselskabets pladskapacitet/tilbud af pladser tilpasses ændringer i markedsefterspørgslen. Hvis der sker en markant stigning i passagertallet, og det overstiger de nedenfor specificerede grænser for andelen af solgte pladser på et hvilket som helst tidspunkt (belægningsprocenten), skal luftfartsselskabet øge antallet af tilbudte pladser. Luftfartsselskabet kan tilsvarende reducere antallet af tilbudte pladser, hvis der sker et markant fald i passagertallet. Se nærmere i punkt 3.

2. Perioder, hvor belægningsprocenten skal måles

Belægningsprocenten måles og udregnes i perioderne fra 1. januar til 30. juni og fra 1. august til 30. november.

3. Betingelser for at ændre produktionen/antal tilbudte pladser

3.1. Betingelser for at øge produktionen

3.1.1. Produktionen/antallet af tilbudte pladser skal øges, når den gennemsnitlige belægningsprocent på hver enkelt af de ruter, der er omfattet af forpligtelsen til offentig tjeneste, overstiger 70 %. Hvis den gennemsnitlige belægningsprocent på de pågældende ruter overstiger 70 % i en hvilken som helst af de i punkt 2 anførte perioder, skal luftfartsselskabet øge produktionen/antallet af tilbudte pladser med mindst 10 % på disse ruter, senest fra starten af den næstfølgende IATA-trafiksæson. Produktionen/antallet af tilbudte pladser skal øges, således at den gennemsnitlige belægningsprocent ikke overstiger 70 %.

3.1.2. Når produktionen/antallet af tilbudte pladser øges i henhold til ovenstående, kan den nye produktion, hvis luftfartsselskabet ønsker det, udføres med fly med mindre pladskapacitet end angivet i den oprindelige licitation.

3.2. Betingelser for at reducere produktionen

3.2.1. Produktionen/antallet af tilbudte pladser kan reduceres, hvis den gennemsnitlige belægningsprocent på hver enkelt af de ruter, der er omfattet af forpligtelsen til offentlig tjeneste, er under 35 %. Hvis den gennemsnitlige belægningsprocent på de pågældende ruter er under 35 % i en hvilken som helst af de i punkt 2 anførte perioder, kan luftfartsselskabet reducere produktionen/antallet af tilbudte pladser med højst 25 % på disse ruter fra første dag efter afslutningen af ovennævnte perioder.

3.2.2. På ruter med mere end to daglige flyvninger i hver retning skal en reduktion af produktionen, jf. punkt 3.2.1. foretages ved at begrænse antallet af flyvninger. Denne regel kan kun afviges, hvis luftfartsselskabet anvender fly med større pladskapacitet end det minimum, der er angivet i meddelelsen om indførelse af forpligtelse til offentlig tjeneste. I så fald kan luftfartsselskabet anvende mindre fly, forudsat at pladskapaciteten ikke er under det minimum, der er angivet i meddelelsen om inførelse af forpligtelse til offentlig tjeneste.

3.2.3. På ruter med kun en eller to daglige flyvninger i hver retning kan antallet af tilbudte pladser kun reduceres ved anvendelse af fly med mindre pladskapacitet end angivet i meddelelsen om indførelse af forpligtelse til offentlig tjeneste.

4. Procedurer for ændringer i produktionen

4.1. Norges ministerium for transport og kommunikation er i henhold til loven ansvarligt for godkendelsen af luftfartsselskabets forslag til fartplaner, herunder ændringer i produktionen. Der henvises til Norges transport- og kommunikationsministerium cirkulære N-8/97, som indgår i licitationsmaterialet.

4.2. Hvis produktionen øges, jf. punkt 3.1, må der indgås en fartplanaftale om den nye produktion/det nye antal tilbudte pladser mellem luftfartsselskabet og det amt (de amter), som er den berørte administrative enhed.

4.3. Hvis der skal tilbydes ny produktion, jf. punkt 3.1, og der ikke kan opnås enighed mellem luftfartsselskabet og det amt (de amter), som er den berørte administrative enhed, jf. punkt 4.2, kan luftfartsselskabet i medfør af punkt 4.1 anmode ministeriet for transport og kommunikation om godkendelse af en ny fartplan for den nye produktion/det nye antal tilbudte pladser. Dette indebærer ikke, at luftfartsselskabet kan anmode om godkendelse af en fartplan, der ikke omfatter den krævede forøgelse af produktionen. Der skal ligge vægtige årsager til grund, for at ministeriet godkender et forslag fra luftfartsselskabet om fartplaner for en ny produktion/et nyt antal tilbudte pladser, der adskiller sig fra de betingelser, som det amt (de amter), som er den berørte administrative enhed, jf. punkt 4.2, kan tilslutte sig.

5. Uændret økonomisk kompensation ved ændring af produktionen

5.1. Den økonomiske kompensation til luftfartsselskabets ændres ikke, hvis produktionen øges i henhold til punkt 3.1.

5.2. Den økonomiske kompensation til luftfartsselskabets ændres ikke, hvis produktionen reduceres i henhold til punkt 3.2.